L'Ajuntament de Paterna activa el Protocol d'Emergències davant les fortes ratxes de vent
02/11/2023

# L'Ajuntament de Paterna activa el Protocol d'Emergències davant les fortes ratxes de vent

[![El Ayuntamiento de Paterna activa el Protocolo de Emergencias ante las fuertes rachas de viento](/images/noticias/2023/11/9131/9131_lg.jpg)](/images/noticias/2023/11/9131/9131_lg.jpg)

02.11.2023

Fins a un altre avís, el consistori paterner ha decretat el tancament de dos parcs del municipi i ha suspés l'activitat esportiva a l'aire lliure per les fortes ratxes de vent que s'han intensificat aquest matí

L'Ajuntament de Paterna ha activat a primera hora d'aquest dijous el Protocol d'Emergències davant les fortes ratxes de vent.  
  
D'aquesta manera i fins a un altre avís, el consistori paterner ha decretat el tancament de dos parcs del municipi i ha suspés l'activitat esportiva a l'aire lliure pel temporal de vent que s'ha intensificat aquest matí.  
  
Així ho ha anunciat l'alcalde de Paterna, Juan Antonio Sagredo qui ha recomanat “màxima prudència a la ciutadania” en la jornada del dia hui que està activada l'alerta al mateix temps que ha recordat que “davant qualsevol incidència es telefone al 112 o al 092"  
  
En aquest sentit, el Parc Central de Paterna i el parc del carrer València romanen tancats aquest dijous. A més, s'ha activat el protocol d'Emergències aprovat pel Consell Sectorial d'Esports que prohibeix la pràctica de l'esport a menors i adults en l'exterior davant aquesta condició meteorològica d'alerta taronja decretada per Emergències en la qual també es recomana evitar els desplaçaments si no són necessaris.  
  
De fet, s'ha informat els veïns i veïnes pels diferents canals municipals de comunicació, entre ells, el whatsapp de l'Ajuntament.  
  
Així mateix, des de l'àrea d'Educació del consistori s'ha comunicat als centres educatius de la ciutat que extremen les precaucions davant aquesta nova alerta, al mateix temps que s'ha posat en marxa un dispositiu especial per a la visita d'inspecció i revisió dels centres escolars previ a l'horari d'obertura i tancament de les instal·lacions, especialment, en aquells que presenten espais o zones d'esbarjo amb arbratge mentre continue activa l'alerta.  
  
Finalment, els diferents serveis municipals com a Brigades, la Policia Local i Protecció Civil continuen treballant per a vetlar i garantir la seguretat davant qualsevol tipus d'incident que es poguera ocasionar a causa del fort vent.